Gandia posa en marxa diversos actius per a la salut comunitària
22 febrer 2022

## Gandia posa en marxa diversos actius per a la salut comunitària22 febrer 2022Última actualització: 22 febrer 2022

![](../gestion/img/95ec31e121ff7966a8fb5460387b2bc67f7f9a1c1f094c7126baab30619a30e3.jpg)  
  

El departament de Sanitat i Polítiques Saludables, encapçalat per la regidora **Liduvina Gil**, junt amb l’àrea d’Esports, que dirigeix l’edil **Lydia Morant**; la Unitat de Salut Mental de l’Hospital Francesc de Borja i el Centre de Salut Pública de Gandia, amb l’encarregada **Ana Ocaña**, han anunciat la posada en marxa dels actius ‘Entrenant Salut’ i els ‘Grups d’Acompanyament Psicosocial Comunitaris’ per la salut comunitària.

Gil ha destacat que “_Cada vegada és més evident la necessitat de generar recursos que milloren la salut i el saber de les persones_”. Pel que fa als programes, la regidora de Sanitat i Polítiques Saludables ha definit que “_són recursos locals no clínics útils per a promoure hàbits saludables, millorar l’estat d’ànim i ampliar les relacions socials_”.

**Entrenant Salut**

Entrenant Salut reprendrà la marxa la setmana del 7 de març, després de l’aturada a conseqüència de la pandèmia, amb algunes millores derivades de la seua avaluació. Tot i que el format continuarà sent similar, hi haurà algun canvi com l’obertura a la participació de tota la població major d’edat que es trobe en disposició de caminar i tinga voluntat per tal de millorar la seua salut física i mental.

Les activitats seran: caminades grupals d’una hora (tan sols per a majors d’edat), iniciades des de diversos punts de la ciutat (Centre de Salut del Grau, Beniopa i Corea) dos voltes per setmana i de dificultat baixa. “_En aquesta nova edició, a banda de poder incorporar-se usuaris prescrits per la part d’atenció primària de l’hospital, també ho podrà fer el personal de diferents associacions o aquell que tinga coneixement previ de l’activitat_”, ha informat Morant.

L’horari “_anirem adaptant-lo un poc a les circumstàncies i a les dinàmiques de grup. No volem que siga una qüestió estàtica sinó que s’adeqüe per a que la gent tinga millor adherència al programa_” ha afegit la regidora d’Esports. El més interessant és que estaran dinamitzades per una persona professional de l’esport.

**Grups d’Acompanyament Psicosocial Comunitaris**

En segon lloc, s’estrena els Grups d’Acompanyament Psicosocial Comunitaris des de la Unitat de Salut Mental de l’Hospital Francesc de Borja en col·laboració amb Salut Pública i l’Ajuntament de Gandia. Aquests, dirigits a dones d’entre 30 i 65 anys amb malestar emocional, estan pensats com una activitat per a enfortir les capacitats i els recursos personals per tal de millorar la forma d’afrontar les dificultats de la vida quotidiana mitjançant una estratègia grupal d’acompanyament i suport mutu.

“_Són grups que tenen el seu interès en traure el malestar emocional o els problemes de salut mental dels centres de salut i els hospitals i tractar-los a la comunitat_”, ha desenvolupat Ocaña. Al que ha afegit que “_no és tant l’activitat física o el malestar emocional, sinó treballar en generar relacions socials, milloren el seu entorn i tinguen suport social_”.

Inicialment, es pretén formar 3 grups (barri del Grau, Beniopa i Corea) amb un màxim de 15 dones cadascun, que participaran en 8 sessions grupals (1 per setmana amb inici el 8 de març) d’una durada d’entre 90 a 120 minuts. Es tractaran temes relacionats amb la millora de la comunicació, l’autoestima, les emocions i/o el poder de la comunitat. Aquesta és un proposta pionera a la ciutat que espera tenir una bona acollida i repercussió a la salut de les usuàries.

Per tal que les persones puguen  inscriure’s a aquests Actius Comunitaris s’ha habilitat un correu, [politiquesaludables@gandia.org](mailto:politiquesaludables@gandia.org), i un telèfon, 96 295 96 41. A més, s’ha informat de la posada en marxa dels mateixos a diversos espais públics de Gandia (Centres de Salut, Serveis Socials, Servei d’Atenció i Seguiment al Malalt Mental), així com associacions i col·lectius (ASAEM, Col·lectiu Obertament...), els usuaris dels quals poder ser potencialment candidates a participar-hi.

[Documentos adjuntos](../gestion/documentos/63b8cbff1847f33e8df74c342fda257c9aceec5a583b88d1d32752d6d2543c42.jpeg)

[Twittear](https://twitter.com/share)